DELEGACIJA ASOCIJACIJE „İLIM YAYMA CEMIYETI“ (IYC) BORAVILA U POSJETI BOSNI I HERCEGOVINI

U posljednjih nekoliko godina Udruženje ilmijje Islamske zajednice u Bosni i Hercegovini ima izuzetnu saradnju sa Asocijacijom „İlim Yayma Cemiyeti“ iz Republike Turske. U okviru saradnje sa ovom Asocijacijom, Udruženje ilmijje Islamske zajednice u Bosni i Hercegovini realizuje brojne projekte poput edukativnih ekskurzija za bh. imame, kulturno-edukativnih i sportskih susreta članova Udruženja ilmijje, razmjene iskustava i sličnih aktivnosti.

Misija Asocijacije „İlim Yayma Cemiyeti“ su obrazovne i kulturne aktivnosti koje doprinose razvoju društva, te koje štite i razvijaju nacionalne, moralne, vjerske, duhovne i kulturne vrijednosti. „İlim Yayma Cemiyeti“ je asocijacija koja ima brojne učeničke i studentske domove u Republici Turskoj te širom svijeta, a u osnovi predstavljaju podršku za širenje nauke pružajući učenicima i studentima kvalitetne i moderne usluge po međunarodnim standardima u oblasti obrazovanja, internatskog smještaja i kulture.

Delegacija Asocijacije „İlim Yayma Cemiyeti“ koju su činili direktori učeničkih domova osnovnih i srednjih škola te studentskih internata u Republici Turskoj boravila je u posjeti Bosni i Hercegovini u periodu od 27. do 31. januara 2025. godine. Na čelu ove delegacije bio je generalni sekretar Asocijacije „İlim Yayma Cemiyeti“ g. Nurullah Şimşek a domaćin gostima iz Republike Turske je bilo Udruženje ilmijje Islamske zajednice u Bosni i Hercegovini. Oni su u okviru posjete našoj domovini posjetili važne lokacije poput memorijalnog kompleksa „Memorijalni centar Srebrenica – Potočari“, Šehidsko spomen obilježje u Ahmićima, Memorijalni kompleks Kovači i mezar prvog predsjednika rahmetli Alije Izetbegovića, te gradove Sarajevo, Travnik, Konjic i Mostar.

S obzirom da se u vlasništvu Asocijacije „İlim Yayma Cemiyeti“ nalazi preko 180 domova za učenike i studente širom Turske, gosti su se željeli upoznati sa organizacijom i načinom rada nekoliko bh. medresa i sličnih institucija. Tako je u utorak 28. januara upriličena posjeta Elči Ibrahim-pašinoj medresi u Travniku, gdje su goste zajedno sa članom GO Udruženja ilmijje Elvir ef. Toljom, primili muftija travnički dr. Ahmed-ef. Adilović i pomoćnik direktora za nastavu mr. Dževdet Šošić. Sličan susret je upriličen i u srijedu, 29. januara u Gazi Husrev-begovoj medresi u Sarajevu, gdje su goste na čelu sa članom GO i predsjednikom Odbora za kulturno-edukativne i sportske aktivnosti Udruženja ilmijje mr. Salih ef. Grabusom primili direktor Gazi Husrev-begove medrese mr. Dževad Pleh i pomoćnik direktora za internat mr. Naser Mehmedović. Osim razmjene iskustava domskog smještaja razgovaralo se i o uspostavljanje saradnje s medresama IZ u Bosni i Hercegovini. Gosti iz Turske izrazili su veliko zadovoljstvo i zahvalnost na prijemima te prilici da se upoznaju sa pozitivnim iskustvima organizacije i kvalitete smještaja učenika u domovima.

U okviru višednevnog boravka u Bosni i Hercegovini gosti su posjetili i sjedište Rijaseta Islamske zajednice u Bosni i Hercegovini te Studentski centar Islamske zajednice u Bosni i Hercegovini gdje ih je sa načinom rada i organizacijom upoznao direktor dr. Ferid Dautović. Nakon večere upriličene u Studentskom centru Islamske zajednice u Bosni i Hercegovini gostima se ispred Udruženja ilmijje obratio Safet ef. Karahmetović, predsjedavajući Skupštine Udruženja ilmijje zahvalivši se članovima Asocijacije „İlim Yayma Cemiyeti“ na posjeti i saradnji izrazivši nadu da će ta saradnja u budućnosti biti obimnija i plodonosnija na obostrano zadovoljstvo.

Druženju u Studentskom centru su još prisustvovali i Vehid ef. Arnaut, rukovodilac Ureda za zekat, Ibrahim ef. Malanović, rukovodilac Ureda za društvenu brigu, mr. Salih ef. Grabus, glavni imam u OS BiH i član GO Udruženja ilmijje, Edin ef. Spahić, sekretar GO Udruženja ilmijje, Amir Zimić, stručni saradnik za pravne i administrativne poslove u Udruženju ilmijje te ataše za vjerska pitanja u Ambasadi Republike Turske u Bosni i Hercegovini hafiz Mustafa Güvenç, koji je iskazao zadovoljstvo zbog saradnje Rijaseta Islamske zajednice u BiH i njegovih institucija, Udruženja ilmijje i Asocijacije „İlim Yayma Cemiyeti“, koja je vrlo cijenjena u Republici Turskoj.

Generalni sekretar Asocijacije „İlim Yayma Cemiyeti“ g. Nurullah Şimşek se zahvalio svima na gostoprimstvu a posebno Udruženju ilmijje na čelu sa predsjednikom i muftijom vojnim Nesib ef. Hadžićem, uputivši poziv na još jaču saradnju i uručivši domaćinima prigodne poklone. Članovi delegacije su se posebno zahvalili na pozivu i razmjeni iskustava te prilici da posjete Bosnu i Hercegovinu i uživaju u njenim ljepotama.